**ΚΡΙΤΗΡΙΟ ΓΙΑ ΤΗΝ ΤΕΧΝΗΤΗ ΝΟΗΜΟΣΥΝΗ**

**Κείμενο 1 - Τεχνητή Νοημοσύνη: Το μέλλον είναι ήδη εδώ**

*Η Μάγκυ Αθανασιάδη είναι Χημικός Μηχανικός ΕΜΠ και υπεύθυνη στον ΣΕΒ (Σύνδεσμο Επιχειρήσεων και Βιομηχανιών) για τον σχεδιασμό, την ανάπτυξη και την προώθηση δράσεων και προτάσεων πολιτικής που αφορούν σε θέματα καινοτομίας, ψηφιακής οικονομίας και νέας επιχειρηματικότητας.*

H Τεχνητή Νοημοσύνη δεν είναι πλέον το μέλλον, αλλά μια πραγματικότητα που έχει ήδη έρθει. Βλέπουμε ρομπότ με δυνατότητα λήψης αποφάσεων, μη επανδρωμένα drones, ρομπότ αναγνώρισης ομιλίας, τα γνωστά σε όλους chatbots και πληθώρα συστημάτων μηχανικής μάθησης που μαθαίνουν από τα δεδομένα, εντοπίζουν μοτίβα συμπεριφοράς, κάνουν προβλέψεις και λαμβάνουν αποφάσεις με ελάχιστη ανθρώπινη παρέμβαση. Προφανώς απαιτείται αρκετός χρόνος και τεράστιοι όγκοι δεδομένων ώστε τα συστήματα αυτά να εκπαιδευτούν κατάλληλα. Όταν όμως αυτό συμβεί, οι επιχειρήσεις λαμβάνουν ορθότερες αποφάσεις και ενεργούν πολύ πιο γρήγορα. Μειώνουν σημαντικά τα λάθη σε επαναλαμβανόμενες, χρονοβόρες διαδικασίες που είναι επιρρεπείς σε ανθρώπινα λάθη. Έχουν τη δυνατότητα παρακολούθησης της παραγωγής 24/7, πρόβλεψης αστοχιών και έγκαιρης δρομολόγησης εργασιών συντήρησης, επισκευής, προμήθειας πρώτων υλών και εξαρτημάτων. Ελαχιστοποιείται έτσι ο χρόνος διακοπής της λειτουργίας των γραμμών παραγωγής και μειώνεται το λειτουργικό τους κόστος.

Ένας ακόμη τομέας που εισπράττει σημαντικά οφέλη από τη χρήση τεχνητής νοημοσύνης είναι το στοχευμένο μάρκετινγκ. Αλγόριθμοι τεχνητής νοημοσύνης είναι σε θέση να διαμορφώνουν εξατομικευμένες προσφορές υψηλής ακρίβειας, αφού επεξεργαστούν τη συμπεριφορά πιθανών και ενεργών αγοραστών.

Για επιχειρήσεις όπου η ασφάλεια των δεδομένων είναι σημαντική, όπως για παράδειγμα στον χρηματοπιστωτικό τομέα, η τεχνητή νοημοσύνη μπορεί να χρησιμοποιηθεί επιτυχώς για τον εντοπισμό κακόβουλων δραστηριοτήτων που επιδιώκουν να θέσουν σε κίνδυνο ψηφιακές συσκευές και να αποκτήσουν πρόσβαση σε προσωπικά δεδομένα.

Στην ιατρική επίσης η τεχνητή νοημοσύνη θα φέρει επανάσταση, καθώς ο γιατρός θα γνωρίζει τη συνολική εικόνα του ασθενούς, την αλληλοεπίδραση των γονιδίων μεταξύ τους και με το περιβάλλον, τους μοριακούς μηχανισμούς που προκαλούν τη νόσο και πολλά άλλα που θα του επιτρέπουν να εφαρμόζει απόλυτα στοχευμένη και εξατομικευμένη ιατρική στον κάθε ασθενή.

Είναι σαφές ότι η τεχνητή νοημοσύνη ξεκλειδώνει τεράστιες ευκαιρίες. Σύμφωνα με μια πρόσφατη μελέτη της McKinsey, οι εταιρείες που χρησιμοποιούν τεχνητή νοημοσύνη θα αυξήσουν τις ταμειακές ροές πάνω από 120% έως το 2030. Οι δαπάνες παγκόσμια για λύσεις ΤΝ σύμφωνα με την International Data Corporation (IDC), αυξάνονται κατά σχεδόν 20% το 2022 και αναμένεται να σπάσουν το όριο των $500 δισ. το 2023.

***Άρθρο κας Μάγκυ Αθανασιάδη, Διευθύντριας Καινοτομίας ΣΕΒ, στο Κεφάλαιο 26/3/2022***

**Κείμενο 2 - Τεχνητή νοημοσύνη: Εργαλεία για όλους**

*O Craig Wisneski, ένας αντι-σταρ του ψηφιακού κόσμου, μάς εξηγεί γιατί οι πιο εύκολα προσβάσιμες τεχνολογίες είναι το μέλλον που χρειαζόμαστε.  Το νέο επιχειρηματικό εγχείρημα του Wisneski είναι η start up Akkio, που ειδικεύεται στην αξιοποίηση της Τεχνητής Νοημοσύνης χωρίς τη χρήση κώδικα.*

*ΕΡ. «Τεχνητή Νοημοσύνη για όλους». Μοιάζει λίγο με ένα μανιφέστο\*. Κάτι σαν τη δύναμη της τεχνολογίας πίσω στα χέρια του κόσμου. Είναι πράγματι έτσι;*

ΑΠ. Είναι ένα μανιφέστο. Υπάρχει ένα μεγαλύτερο κίνημα προς αυτή την κατεύθυνση. Το ίδιο συνέβη και με τα λογισμικά. Όταν περισσότεροι άνθρωποι μπορούν να τα χρησιμοποιήσουν, χωρίς να είναι οι ίδιοι προγραμματιστές, τόσο περισσότερα δημιουργικά πράγματα βγήκαν στην επιφάνεια. Επανατροφοδοτείται η δημιουργικότητα. Το ίδιο θα συμβεί και με την Τεχνητή Νοημοσύνη. Δεν χρειάζεται να είσαι επιστήμονας για να κάνεις ένα μοντέλο ΤΝ, χρειάζεται μόνο να έχεις δεδομένα. Θα σου φέρω ένα παράδειγμα. Δημιουργήσαμε για έναν ιδιώτη έναν αυτοματισμό ώστε κάθε φορά που ο Έλον Μασκ κάνει ένα tweet, να βλέπει πώς κινείται το χρηματιστήριο. Μέσα από μια ανοικτή βάση δεδομένων, φτιάξαμε έναν αυτοματισμό που κάνει την επεξεργασία της γλώσσας στο tweet και καθορίζει για ποια εταιρεία μιλάει και εάν είναι κάτι θετικό ή αρνητικό. Εάν ο  Έλον πει κάτι θετικό, ποιες μετοχές ανεβαίνουν; Και το αντίστροφο.  Μπορείς λοιπόν να αυτοματοποιήσεις μια διαδικασία χωρίς να γράψεις ούτε μία λέξη κώδικα. Οι άνθρωποι της Wall Street μπορούν να το κάνουν αυτό εδώ και καιρό, αλλά, για να το πετύχουν, χρειάζονται να έχουν για πολύ καιρό στη διάθεσή τους έναν στρατό από προγραμματιστές. Υπάρχουν λοιπόν μεγάλες δυνατότητες σε αυτό το κομμάτι. Σίγουρα, βέβαια, η ΤΝ δεν μπορεί να λύσει όλα τα θέματα. Αλλά αυτό που θα πετύχουμε είναι περισσότεροι άνθρωποι να έχουμε πρόσβαση στην πληροφορία. Εκδημοκρατισμό.

*ΕΡ. Ποια είναι η μεγαλύτερη πρόκληση για την ΤΝ, κατά τη γνώμη σου;*

Εάν οι μεγάλες τεχνολογικές εταιρείες ελέγχουν τους επιστήμονες και συνεπώς εάν μείνει η ΤΝ για πάντα στη διάθεση μόνο των κολοσσών, πιστεύω πως θα βρεθούμε σε ένα πάρα πολύ άσχημο σημείο.

***Απόσπασμα από συνέντευξη του Craig Wisneski, απόφοιτου του ΜΙΤ, στη Νατάσσα Μπλάτσιου, στο περιοδικό «Κ» 18/5/2022***

***\*Μανιφέστο:*** *γραπτή διακήρυξη με πολιτικό, κοινωνικό ή καλλιτεχνικό περιεχόμενο, όπου διατυπώνονται γενικές αρχές ενός κινήματος ή διαμαρτυρίες για τα κακώς κείμενα.*

**ΚΕΙΜΕΝΟ 3 – Ο Χρόνος είναι κρίμα\* (τραγούδι του Νίκου Πορτοκάλογλου)**

Μέσα σε φούρνους μικροκυμάτων

κοιμάται ο θεός των μικρών αισθημάτων,

χύτρες ταχύτητος στα όνειρά του

κλέβουν τα χρώματα και τη χαρά του.

Ένα ρολόι ο κόσμος και τρέχει

τη μυρωδιά του καφέ ποιος προσέχει,

ποιος ονειρεύεται ποιος προλαβαίνει,

τα μυστικά της ζωής να μαθαίνει.

Δεν είναι ο χρόνος χρήμα

και μην τα ακούς αυτά,

ο χρόνος είναι κρίμα

κι ας έχεις και λεφτά.

Όλα τελειώνουν σχεδόν πριν αρχίσουν

κάνε στην άκρη να μη σε πατήσουν,

με ένα ποδήλατο μέσα στο χρόνο

και όλα θα γίνονται για σένα μόνο.

Στην κοινωνία των μεταλλαγμένων

ο ξεροκέφαλος, ο επιμένων

θα κάνει έρωτα, θα κλαίει ακόμα

θα έχει σαν άνθρωπος μάτια και στόμα.

Δεν είναι ο χρόνος χρήμα

και μην τα ακούς αυτά,

ο χρόνος είναι κρίμα

κι ας έχεις και λεφτά.

***\*Το τραγούδι μορφοποιήθηκε διαφορετικά από την πρωτότυπη γραφή του, για τις ανάγκες της εξέτασης.***

**ΘΕΜΑΤΑ**

**ΘΕΜΑ Α**

Α1. Να αποδώσετε συνοπτικά το περιεχόμενο της 2ης (Ένας ακόμη τομέας … τη συμπεριφορά πιθανών και ενεργών αγοραστών.), της 3ης (Για επιχειρήσεις … να αποκτήσουν πρόσβαση σε προσωπικά δεδομένα.) και της 4ης παραγράφου (Στην ιατρική … στον κάθε ασθενή.) του Κειμένου 1.  (70-80 λέξεις)

***Μονάδες 20***

**ΘΕΜΑ Β**

Β1.  Ο Craig Wisneski στο Κείμενο 2 ισχυρίζεται ότι «Σίγουρα, βέβαια, η ΤΝ δεν μπορεί να λύσει όλα τα θέματα. Αλλά αυτό που θα πετύχουμε είναι περισσότεροι άνθρωποι να έχουμε πρόσβαση στην πληροφορία. Εκδημοκρατισμό.»:  Να σχολιάσετε το νόημα του παραπάνω αποσπάσματος σε μια παράγραφο 70 περίπου λέξεων.

***Μονάδες 10***

Β2.α. Τι επιτυγχάνεται με τη χρήση του ασύνδετου σχήματος στο Κείμενο 1 «Έχουν τη δυνατότητα παρακολούθησης της παραγωγής 24/7, πρόβλεψης αστοχιών και έγκαιρης δρομολόγησης εργασιών συντήρησης, επισκευής, προμήθειας πρώτων υλών και εξαρτημάτων.» και τη χρήση της μεταφοράς στο Κείμενο 2 «Είναι ένα μανιφέστο.» **(μονάδες 4)**;

β. Τι επιδιώκεται με την αναφορά στις μελέτες στο Κείμενο 1 «Σύμφωνα με μια πρόσφατη μελέτη της McKinsey, … αυξάνονται κατά σχεδόν 20% το 2022 και αναμένεται να σπάσουν το όριο των $500 δισ. το 2023.» **(μονάδες 3)** και τη χρήση του παραδείγματος στο Κείμενο 2 «Θα σου φέρω ένα παράδειγμα. Δημιουργήσαμε για έναν ιδιώτη έναν αυτοματισμό … Εάν ο  Έλον πει κάτι θετικό, ποιες μετοχές ανεβαίνουν; Και το αντίστροφο.» **(μονάδες 3)**;

***Μονάδες 10***

Β3. Το Κείμενο 1 είναι ένα επιστημονικό άρθρο. Ο επιστημονικός λόγος είναι απρόσωπος και αντικειμενικός.  Να αναφέρετε τρεις (3) διαφορετικές γλωσσικές επιλογές που τον καθιστούν απρόσωπο και αντικειμενικό παραθέτοντας τα αντίστοιχα χωρία **(μονάδες 6)** και να εξηγήσετε τη λειτουργία της καθεμίας από αυτές στο κείμενο **(μονάδες 9)**.

***Μονάδες 6***

**ΘΕΜΑ Γ**

Ποιο είναι το θέμα του Κειμένου 3, κατά τη γνώμη σας; Να απαντήσετε αξιοποιώντας  τρεις (3) διαφορετικούς κειμενικούς δείκτες.  Ποιος είναι ο ρόλος της τεχνολογίας στη δική σας ζωή; (150-200 λέξεις)

***Μονάδες 15***

**ΘΕΜΑ Δ**

Σε μια νεανική ιστοσελίδα δημοσιεύονται τα Κείμενα 1 και 2 και καλείσαι, αφού τα μελετήσεις, να απαντήσεις με ένα άρθρο (350-400 λέξεις), στην ίδια ιστοσελίδα, στα παρακάτω ερωτήματα:

α. Ποια οφέλη προκύπτουν από τη ραγδαία ανάπτυξη της τεχνολογίας;

β. Ποια στάση οφείλουν να έχουν οι νέοι απέναντι στις καθημερινές τεχνολογικές εξελίξεις;

***Μονάδες 30***